Haderslev: En 36-årig syrer med bopæl i Haderslev blev mandag den 30. oktober 2017 ved 1.50-tiden stoppet af en mobil grænsekontrol ved den dansk/tyske grænse Sofiedal på Pluskærvej i Padborg.

Med i bilen havde han en god vens kone. Manden forklarede i retten, at han ikke anede, hun var en illegal person. Undervejs i retsmødet fik han et forklaringsproblem. Manden forklarede, at han tit kørte ned til familie i Hamborg vel at mærke over de bemandede grænseovergange. Han kom til Danmark for fire år siden.

Derfor ville senioranklager Lars Viereck via en tolk gerne vide, hvorfor han kørte ud til en af de små grænseovergange uden fast bevogtning.

Svaret var, at det var mandens gps, der havde ledt ham den vej. Uheldigvis for ham var, at politi og toldvæsen var på stedet den nat.

Mandens forklaring med gps tog domsmandsretten ikke for gode varer. Den 36-årige syrer blev idømt 30 dages ubetinget fængsel og udvist af Danmark med et indrejseforbud i fire år.

Dommen og udvisningen af Danmark blev på stedet anket til Vestre Landsret.